Bobby se prinses geboreArmani van Jaarsveld. Foto: Twitter via Bobby van Jaarsveld Die gewilde sanger en The Voice-afrigter, Bobby van Jaarsveld, het Maandag goeie nuus met aanhangers gedeel. Die sanger, wat Sondag sy 29ste verjaardag gevier het, het op Twitter aangekondig hy en sy vrou, Annatjie, se eerste dogtertjie is Maandag gebore. Dié prinsessie se naam is Armani. Bobby en Annatjie is reeds die ouers van Sion (4) en Leben (3). Die sanger is tans ŉ gewilde beoordelaar op The Voice wat Sondae op M-Net (kanaal 101) om 17:30 op die kassie te sien. Die gesoute sangers Karen Zoid, Kahn Morbee en Lira is ook te sien in die bekende rooi stoele. Ronel Brink, Bobby se ma en bestuurder, het op Twitter haar opgewondenheid oor die paartjie se dogtertjie uitgedruk. “Ná vier seuntjies, my prinsies, sien ek so uit om ons prinsessie te ontmoet,” het sy geskryf. Die sangeres Elizma Theron het ook vroeër verlede week aangekondig haar tweede kind, ŉ seuntjie, het vroeg besluit om sy verskyning te maak. “Hoe is daar steeds mense wat nie glo in ons Skepper nie? Dankie, Here Jesus, vir nog ’n wonderwerk uit u groot hand,” het sy op Facebook geskryf. NJ is op 35 weke gebore en het 3,1 kg geweeg. Hy is tans nog in die waakeenheid van die hospitaal, maar dit gaan baie goed met hom.